Venstre sa nei takk til regjeringens 40 forslag til innstramming i asylpolitikken, men lanserer isteden 40 egne forslag.

– Jeg tror de vil ta innspillet konstruktivt. Vi sender det over til statsministeren, så har de det på bordet når de skal drøfte hvilke innstramninger de sender videre til Stortinget for å få flertall for, sier Skei Grande til TV 2.

Venstre-lederen håper forslagene kan danne grunnlaget for et nytt asylforlik i Stortinget.

Her kan du tipse Nettavisens journalist på mail, eller ring 02060.

For to uker siden ba hun regjeringen legge innvandrings- og integreringsminister Sylvi Listhaugs omstridte 40-punktsplan i en skuff.

Skei Grande mente flere av Listhaugs forslag brøt med internasjonale konvensjoner, men sier innstramninger må til for å møte situasjonen i Europa.

– Vi har tatt ut alt som kan være brudd med internasjonale konvensjoner og rett. Vi synes det er viktig å holde oss til internasjonale spilleregler når vi lager norsk regelverk. Men det er viktig å foreta innstramninger som gjør at vi får kontroll på asyltilstrømningen, sier Venstre-lederen.

Ifølge Skei Grande godtar partiet strengere krav for permanent opphold og familieinnvandring. Venstre åpner også for raskere retur av personer som har fått avslag. De vil også legge om økonomiske støtteordninger og sier ja til bruk av midlertidig grensekontroll. (©NTB)

Her er Venstres forslag:

Venstres 40 forslag til oppfølging av asylforliket

I. NASJONALE TILTAK

Strengere krav for permanent opphold

Heving av krav til botid for permanent opphold fra tre til fem år i kombinasjon med tiltak for å motvirke negative konsekvenser for personer som opplever mishandling i familielivet.

Krav til grunnleggende norskkunnskap og samfunnskunnskap for permanent opphold. Lavere krav enn for statsborgerskap. Prøven gjennomføres muntlig og det gis rimelige unntakshjemler.

Åpne for ny vurdering av beskyttelsesbehov dersom forholdene som førte til at utlendingen fikk beskyttelse ikke lenger er til stede.



Strengere krav for familieinnvandring

Økning av underholdskravet i familieetableringsaker til lønnstrinn 24 i statens lønnsregulativ i kombinasjon med mer liberal unntakshjemmel.

Økning av underholdskravet i familiegjenforeningssaker til lønnstrinn 24 i statens lønnsregulativ i kombinasjon med mer liberal unntakshjemmel. Unntak for flyktninger videreføres.

Øke aldersgrense for familieetablering til 24 år, med unntak der det er åpenbart at ekteskapet/samlivet er frivillig og paret kan forsørge seg selv.

Mer bruk av DNA-testing i familiegjenforeningssaker.

Raskere retur av personer med avslag:

Styrke ordninger med assistert retur gjennom IOM.

Styrke arbeidet med realitetsorientering av personer som har fått avslag.

Koble returavtaler til andre bilaterale avtaler. Land som mottar norsk bistand må også akseptere å ta imot egne borgere.

Opprette en egen ordning med direktefly til viktigste avsenderland for å sikre rask retur av asylsøkere med avslag.

Styrke det europeiske asylsamarbeidet for å sikre opprettholdelse av Dublinavtalen.

Hurtigfil for asylsøkere som blir tatt for alvorlig kriminalitet.

Utvidelse av antall land som omfattes av 48-timersprosedyren. Aktuelle land vil være land som i dag behandles i 3U-prosedyre (tre uker).

Adgang til å vurdere pågripelse og fengsling av personer som omfattes av 48-timersprosedyren.

Mer effektiv ID-avklaring

Adgang til økt registrering og bruk av biometriske data ved mistanke om falsk identitet.

Registrering og lagring av biometriske data i visumsaker i nasjonalt register i inntil fem år.

Lagringstid for biometriske data i asylsaker forlenges til ti år.

Mer treffsikker alderstesting av enslige mindreårige asylsøkere, og sikring av barnefaglig kompetanse i forbindelse med testing.

Effektivisering av saksbehandlingen

Ytterligere styrking av UDIs saksbehandlingskapasitet for å sikre en mer effektiv saksbehandling.

Økt bruk av hurtigspor i klare innvilgelsessaker for å frigjøre saksbehandlingskapasitet.

Etablere saksbehandlerteam som reiser rundt i mottakene og gjennomfører asylintervju.

Adgang til å innvilge to års midlertidig opphold i perioder med særlig stor tilstrømming av asylsøkere. Ved fortsatt behov for beskyttelse inngår de to årene i opptjeningstid for permanent opphold og familiegjenforening.

Suspendere utlendingsforskriften § 8-2 (15 måneders regelen)

Mer offensivt informasjonsarbeid/realitetsorientering

Styrke utenriksstasjonenes arbeid med å informere om reelle muligheter for å få asyl i Norge.

Målrettet informasjonsarbeid i situasjoner med økte ankomster av asylsøkere fra land hvor et stort flertall får avslag.

Informasjonsarbeid og målrettede tiltak i Afghanistan for å forebygge at barn sendes på en farefull ferd gjennom Europa.

Omlegging av økonomiske støtteordninger

Kontantytelser til enslige mindreårige asylsøkere gis i form av betalingskort som bare kan benyttes i Norge.

Støtteordninger til asylsøkere innrettes på en slik måte at det lønner seg å bidra, eksempelvis ved tillegg under ulønnet arbeidspraksis.

Avvikle kontantstøtten og erstatte med rett til barnehageplass.

Effektivisering av mottaksapparatet.

Ny mottaksstruktur med integreringsmottak for personer som venter med å bli bosatt, og returmottak for personer med avslag. (Forpliktet til i medhold av asylavtalen fra 2014)

Omlegging av måten mottak drives på slik at beboere og frivillige krefter i større grad bidrar i driften av mottaket.

Et bredere spekter av botilbud for enslige mindreårige asylsøkere.

Beredskapstiltak ved særlig stor tilstrømming av asylsøkere



Benytte adgang til midlertidige grensekontroller ved særlig stor tilstrømming av asylsøkere og ellers arbeide for felles europeiske løsninger gjennom Schengensamarbeidet.

II. INTERNASJONALE TILTAK

Internasjonale bidrag

Norge bør bidra til å styrke fredsprosessen i Syria og sikre målrettet bruk av humanitær bistand i Syria og nærområdene for å bedre situasjonen i flyktningeleirene.

Opprettholde god dialog med Russland for å sikre fortsatt kontroll ved grensen på Storskog.

Bidrag til en felles europeisk løsning

Aktiv deltakelse i felleseuropeisk arbeid med å sikre Schengens yttergrenser, og videreføring av engasjement i Middelhavet.

Styrke EUs midlertidige relokaliseringsordning ved å imot de 1500 asylsøkerne fra Hellas/Italia, som Norge har tilbudt seg å ta imot.

Økt bistand til mottaksapparatet i Sør-Europa gjennom EØS-midlene, særlig Hellas og Italia.

Bidra til å etablere et felles europeisk mottakssystem for asylsøkere, og en felles permanent relokaliseringsmekanisme for Europa.



